Boere trek ‘diewe’ vasFoto: SAPD Die polisie het twee boere van die Vrystaat geloof vir hul vinnige optrede wat daartoe gelei het dat twee vermeende diewe Maandag op ŉ plaas naby Bethlehem in hegtenis geneem is. Kapt. Zweli Mohobeleli, woordvoerder van die polisie, het gesê ŉ boer in die gebied het gesien hoe sy buurman se voertuig teen ŉ ongewone spoed by hom verby ry en hy het sy buurman in kennis gestel. Die twee boere het die voertuig agternagesit en kon daarin slaag om dit tot stilstand te dwing. “Altesaam veertien 50kg-sakke vol mieliepitte, ter waarde van R40 000, is in die voertuig gevind. Twee verdagtes, waarvan een ŉ werker op die plaas is, is vasgetrek en aan die polisie oorhandig,” het Mohobeleli gesê. Genl.maj. Jan Tsotetsi, die polisiebevelvoerder in Bethlehem, het die boere geloof vir hul verantwoordelike optrede. “Burgerlike inhegtenisnemings word waardeer wanneer dit op verantwoordelike wyse, sonder die barbaarse optrede van bendegeregtigheid, gedoen word,” het Tsotetsi gesê. “Ons doen ŉ beroep op boere om aan te sluit by formele landelike veiligheidstrukture.”